b'\n_START_ARTICLE_\nNarodna radikalna stranka\n_START_PARAGRAPH_\nNarodna radikalna stranka je politi\xc4\x8dka stranka koja je djelovala od 1881. do 1929. godine u Srbiji i Jugoslaviji. Nakon toga u stranci dolazi do raskola. Od 1952. djelovala je u emigraciji. Obi\xc4\x8dno su u javnosti nazivani samo Radikalna stanka ili "radikali", pa se pod tim imenom spominju i u publicistici i historiografiji.\n_START_SECTION_\nPo\xc4\x8detna orijentacija (1881.\xe2\x80\x931883.)\n_START_PARAGRAPH_\nIdejne i organizacijske osnove Narodne radikalne stranke postavili su u drugoj polovici 1870-ih godina studenti socijalisti, prista\xc5\xa1e Svetozara Markovi\xc4\x87a. Stranka je formalno osnovana u sije\xc4\x8dnju 1881., kada je u listu Samouprava osnovan njezin program, koji potpisuje 38 poslanika. Protiv re\xc5\xbeima kneza (od 1882. kralja) Milana II. Obrenovi\xc4\x87a, stranka promovira ideje liberalne demokracije i socijalizma: parlamentarizam, lokalna samouprava, nezavisno sudstvo, neposredni i progresivni porezi, besplatno \xc5\xa1kolovanje, narodna vojska. Na vanjskopoliti\xc4\x8dkom planu, zala\xc5\xbee se za stvaranje Balkanskog saveza u koji bi isprva u\xc5\xa1li Srbija, Bugarska i Crna Gora. Klju\xc4\x8dni strana\xc4\x8dki vo\xc4\x91e su Adam Bogosavljevi\xc4\x87, koji promovira koncept "selja\xc4\x8dke" pojednostavljene gra\xc4\x91anske demokracije i op\xc4\x87inske samouprave, i Pera Todorovi\xc4\x87, ideolog i tvorac prvog pravog programa stranke. U srpnju 1882. odr\xc5\xbeana je Prva Glavna skup\xc5\xa1tina NRS u Kragujevcu. Usvojen je program, a Nikola Pa\xc5\xa1i\xc4\x87 izabran za predsjednika Glavnog odbora._NEWLINE_Dok su stare politi\xc4\x8dke stranke, Liberalna i Napredna, bile ograni\xc4\x8dene na gradove, nova stranka uspijeva okupiti kako inteligenciju i omladinu tako i selja\xc4\x8dke mase, pa ve\xc4\x87 1883. ima 60.000 \xc4\x8dlanova. Na izborima za skup\xc5\xa1tinu Kraljevine Srbije, radikali osvajaju ve\xc4\x87inu, ali kralj Milan odbija povjeriti im sastav vlade._NEWLINE_Tada dolazi do Timo\xc4\x8dke bune, koju re\xc5\xbeim u krvi gu\xc5\xa1i. Brojni radikali ubijeni su, osu\xc4\x91eni na smrt ili robiju, ili bje\xc5\xbee u inozemstvo.\n_START_SECTION_\nRazdoblje 1883.\xe2\x80\x931918.\n_START_PARAGRAPH_\nRukovodstvo stranke postepeno se, uz \xc5\xbeestoke unutarnje sporove, odri\xc4\x8de radikalnih ideja i prihva\xc4\x87a suradnju s dinastijom, da bi izborilo bar neke reforme. Klju\xc4\x8dnu ulogu u tome ima Nikola Pa\xc5\xa1i\xc4\x87. Godine 1887. stranka postaje vladaju\xc4\x87a u Srbiji, prihva\xc4\x87aju podr\xc5\xa1ku dinastiji uz odre\xc4\x91eno slabljenje autoritarnog re\xc5\xbeima. Stranka, kao i ostale srbijanske stranke, sudjeluje u sukobima klika na dvoru, u vojsci i birokraciji, koje su presudni \xc4\x8dimbenik srbijanskog politi\xc4\x8dkog \xc5\xbeivota do 1903.. U vanjskoj politici zastupa oslonac na Rusiju i velikosrpsku koncepciju \xc5\xa1irenja dr\xc5\xbeave._NEWLINE_Postignut je uspjeh u demokratizaciji kad kralj Milan godine 1888. prihva\xc4\x87a novi Ustav ("Radikalski ustav"), po kojem Srbija postaje ustavna monarhija. Sljede\xc4\x87e godine omrznuti kralj abdicira u korist svojeg jo\xc5\xa1 maloljetnog sina Aleksandra, imenovav\xc5\xa1i namjesni\xc5\xa1tvo do njegove punoljetnosti._NEWLINE_Uspjeh je me\xc4\x91utim bio privremen. Aleksandar, na nagovor svoga oca (koji \xc5\xbeivi u emigraciji u Parizu) i uz podr\xc5\xa1ku vojske i radikala, godine 1893. vr\xc5\xa1i dr\xc5\xbeavni udar: prijevremeno se progla\xc5\xa1ava punoljetnim (ima tek 16 godina), svrgava namjesni\xc5\xa1tvo i na vlast dovodi radikale. U sije\xc4\x8dnju 1894., kad se Milan vra\xc4\x87a u zemlju, radikali napu\xc5\xa1taju vladu. U svibnju 1895. Aleksandar vr\xc5\xa1i drugi dr\xc5\xbeavni udar. Ukida Ustav iz 1888. i vra\xc4\x87a na snagu onaj iz 1869., koji daje veliku vlast vladaru._NEWLINE_Godine 1899. izvr\xc5\xa1en je neuspje\xc5\xa1ni atentat na biv\xc5\xa1eg kralja Milana (Ivanjdanski atentat. Svi su vo\xc4\x91e radikala optu\xc5\xbeeni za sudjelovanje u pripremi atentata, uhi\xc4\x87eni i izvedeni pred sud. Nikola Pa\xc5\xa1i\xc4\x87 ima klju\xc4\x8dnu ulogu: na sudu pori\xc4\x8de bilo kakvu svoju vezu s atentatom, izra\xc5\xbeava lojalnost dinastiji Obrenovi\xc4\x87 i optu\xc5\xbeuje svoje strana\xc4\x8dke drugove. Osu\xc4\x91en je na pet godina zatvora i odmah pomilovan, dok ostali dobivaju pet do 20 godina robije, a od smrtne kazne spa\xc5\xa1ava ih intervencija Rusije. Sljede\xc4\x87e su godine, povodom \xc5\xbeenidbe kralja Aleksandra, bili pomilovani._NEWLINE_Godine 1901. iz stranke se odvaja grupa pod vodstvom Ljubomira \xc5\xbdivkovi\xc4\x87a, koja osniva Samostalnu radikalnu stranku na na\xc4\x8delima radikalnog programa iz 1881.._NEWLINE_Nakon dr\xc5\xbeavnog udara u kojem je ubijen kralj Aleksandar 1903. (Majski prevrat, Pa\xc5\xa1i\xc4\x87 opstaje kao predsjednik srpske vlade.\n_START_SECTION_\nU Kraljevini SHS (1918.\xe2\x80\x931929.)\n_START_PARAGRAPH_\nNarodna radikalna stranka, na \xc4\x8delu sa Pa\xc5\xa1i\xc4\x87em, glavni je oslonac re\xc5\xbeima Kraljevine SHS, usko povezana sa krugovoma oko kraljevskog dvora. Zastupa strogi centralizam dr\xc5\xbeave uz srbijansku hegemoniju. Ona obna\xc5\xa1a vlast ve\xc4\x87im dijelom razdoblja 1918.-1929., zahvaljuju\xc4\x87i raznolikim pragmati\xc4\x8dkim koalicijama._NEWLINE_Na parlamentarnim izborima 1920. su bili drugi po broju glasova, 284.575 ili 17,7%, 91 zastupni\xc4\x8dko mjesto, 1 manje nego pobjedni\xc4\x8dka Demokratska_stranka_(Jugoslavija)._NEWLINE_Na parlamentarnim izborima 1923. su osvojili najvi\xc5\xa1e glasova, 562.213 ili 25,9%, \xc5\xa1to je donijelo im 108 zastupni\xc4\x8dkih mjesta, 17 vi\xc5\xa1e nego na prethodnim izborima._NEWLINE_Na parlamentarnim izborima 1925. su osvojili najvi\xc5\xa1e glasova, \xc5\xa1to je donijelo im 142 zastupni\xc4\x8dkih mjesta, 34 vi\xc5\xa1e nego na prethodnim izborima._NEWLINE_Nakon smrti Nikole Pa\xc5\xa1i\xc4\x87a, 1926., za predsjednika Glavnog odbora NRS izabran je Aca Stanojevi\xc4\x87.\n_START_SECTION_\nNakon \xc5\xa0estosije\xc4\x8danjske diktature (1929.\xe2\x80\x931945.)\n_START_PARAGRAPH_\nNakon uvo\xc4\x91enja \xc5\xa0estosije\xc4\x8danjske diktature 1929., NRS je kao i ostale stranke raspu\xc5\xa1tena. Dolazi do rascjepa: dio vodstva ulazi u vladu generala Petra \xc5\xbdivkovi\xc4\x87a i u "dvorske" stranke (Jugoslavenska nacionalna stranka, te kasnije Jugoslavenske radikalne zajednice, koja je nastala 1935.._NEWLINE_Ve\xc4\x87ina Glavnog odbora na \xc4\x8delu sa Acom Stanojevi\xc4\x87em zahtijeva ukidanje diktature i vra\xc4\x87anje parlamentarizma i lokalne samouorave. Kasnije, na izborima 1935. i 1938., nastupaju u koaliciji, a protiv Udru\xc5\xbeene opozicije, \xc4\x8diju listu predvodi Vladko Ma\xc4\x8dek._NEWLINE_Na parlamentarnim izborima 1938. su nastupili u koaliciji zvanoj Jugoslavenska radikalna zajednica, zajedno sa Jugoslavenskom narodnom strankom, Jugoslavenskom muslimanskom organizacijom i Slovenskom ljudskom strankom. Osvojili su najvi\xc5\xa1e glasova, 54,1%, \xc5\xa1to je donijelo im 306 zastupni\xc4\x8dkih mjesta. Skandal je bio utoliki \xc5\xa1to im je ta tijesna natpolovi\xc4\x8dna ve\xc4\x87ina donijela 82% zastupni\xc4\x8dkih mjesta._NEWLINE_Nakon Travanjskog rata 1941. radikali se pasiviziraju i raspadaju na vi\xc5\xa1e frakcija. Neki podr\xc5\xbeavaju vladu Milana Nedi\xc4\x87a (Vidi \xc4\x8dlanak Nedi\xc4\x87eva Srbija), drugi \xc4\x8detni\xc4\x8dki pokret Dra\xc5\xbee Mihailovi\xc4\x87a, a tre\xc4\x87i \xc4\x8dekaju odluke izbjegli\xc4\x8dke vlade u Londonu._NEWLINE_Zbog kompromitiranosti suradnjom s okuptorom, NRS je nakon dolaska komunista na vlast 1945. zabranjena (neke druge stranke jo\xc5\xa1 su neko vrijeme djelovale).\n_START_SECTION_\nDjelovanje u emigraciji (od 1952.)\n_START_PARAGRAPH_\nPoliti\xc4\x8dki emigranti, \xc4\x8dlanovi NRS, osnovali su Radni odbor NRS u egzilu u Parizu 1952.. Kasnije su osnovani odbori, povjereni\xc5\xa1tva i akcioni odbori u raznim zemljama Europe i Amerike, Australiji i Sjevernoj Africi. U Parizu S. Trivunac pokre\xc4\x87e list Radikal. Radikali u emigraciji delovali su i kroz razne politi\xc4\x8dke i kulturne organizacije, ali nisu imali ve\xc4\x87i uticaj u Srbiji.\n_START_SECTION_\nDjelovanje u Srbiji od 1990.\n_START_PARAGRAPH_\nPojavom vi\xc5\xa1estrana\xc4\x8dja u Srbiji, NRS obnavlja svoj rad u zemlji, a za njenog predsjednika izabran je odvjetnik Veljko Guberina. Stranka, zastupaju\xc4\x87i relativno umjeren program, ostaje marginalna. Vojislav \xc5\xa0e\xc5\xa1elj osniva Srpska radikalna stranka, ektremne velikosrpske i \xc5\xa1ovinisti\xc4\x8dke orijentacije, koja se poziva na \xc4\x8detni\xc4\x8dke tradicije iz Drugog svjetskog rata i osniva paravojne odrede za rat u Hrvatskoj i Bosni i Hercegovini. Jedna frakcija NRS, predvo\xc4\x91ena Tomislavom Nikoli\xc4\x87em, pre\xc5\xa1la je u SRS, koja postaje jedna od najja\xc4\x8dih stranaka u Srbiji.'